Source: https://rsm.cz/blog/novinky/ucetnictvi/zmeny-v-uctovani-a-v-ucetnich-operacich-na-slovensku-pro-rok-2019/
Timestamp: 2019-09-17 00:30:18+00:00
Document Index: 9704713

Matched Legal Cases: ['§ 30', '§ 56', '§ 64', '§ 75', '§ 47', '§ 17', '§ 27', '§ 70', '§ 80', '§ 37', '§ 7']

Změny v účtování a v účetních operacích na Slovensku pro rok 2019 - RSM CZ
Domů » Změny v účtování a v účetních operacích na Slovensku pro rok 2019
25.02.2019 , Účetnictví
V roku 2018 sa na Slovensku 10 najdôležitejších zákonov pre podnikateľov menilo 32x, pričom niektoré zmeny sa týkajú aj roku 2019. Mnohé sa týkajú miezd – zvýšenie minimálnej mzdy, zvýšenie minimálnych odvodov živnostníkov, zvýšenie príplatkov za nočné a víkendové zmeny v dvoch etapách počas roka, zvýšenie životného minima a z toho vyplývajúce aj zvýšenie daňového bonusu na dieťa, zavedenie Rekreačných poukazov. Iné zasahujú oblasť daní, najmä DPH. A každého sa nejako dotkne zavedenie osobitného odvodu pre obchodné reťazce a zavedenie dane z poistenia. V samotných postupoch účtovania sa schválili iba malé zmeny, ktoré sa týkajú účtovania špecifických oblastí podnikania (garantovaná energická efektívnosť, obchodovanie s komoditami, účtovanie jednoúčelových a viacúčelových voucherov), a tiež výsostne účtovných operácií (účtovanie goodwillu a rozdelenie výsledku hospodárenia).
Účtovanie garantovanej energetickej efektívnosti
Novela opatrenia MFSR z 21.11.2018 č.MF/017028/2018-74 definuje v § 30e nový postup účtovania garantovanej energetickej efektívnosti, ktorý nadväzuje na novelu zákona č. 321/2014 Z. z. o energetickej efektívnosti a o zmene a doplnení niektorých zákonov. Upravuje sa postup účtovania o garantovanej energetickej službe ako na strane poskytovateľa (odseky 2 – 5), tak na strane prijímateľa garantovanej energetickej služby (odseky 6 – 8). O garantovanej energetickej službe na základe zmluvy o energetickej efektívnosti pre verejný sektor (definícia služby je v odseku 1, písmeno a) sa účtuje v dvoch etapách, a to:
o vykonanom energetickom zhodnotení majetku
o prevádzkových službách.
Vykonanie energetického zhodnotenia majetku sa v účtovníctve poskytovateľa účtuje podľa princípov zákazkovej výroby. U prijímateľa tohto plnenia ide o technické zhodnotenie majetku. Na účtovanie o prevádzkových službách sa uplatňujú postupy platné pre poskytovanie a nákup ostatných služieb.
Účtovanie poukazov
Novela ustanovuje tiež postup účtovania jednoúčelových poukazov a viacúčelových poukazov, ktoré budú zavedené novelou zákona o dani z pridanej hodnoty od 01.10.2019. Poukazom je nástroj, s ktorým je spojená povinnosť pre dodávateľa (vystavovateľa poukazu) poskytnúť službu, alebo dodať tovar, na ktorý je poukaz vystavený a akceptovať tento poukaz ako platidlo – protihodnotu za dané plnenie. Držiteľ poukazu má na jeho základe nárok na získanie zodpovedajúceho tovaru, alebo služby.
Postupy účtovania definujú poukaz ako ceninu (účet 213 – Ceniny) a upravujú postup účtovania u vystavovateľa poukazu. Vystavovateľ v čase predaja poukazu účtuje o výnosoch budúcich období (účet 384 – Výnosy budúcich období). Preúčtovanie na príslušný účet výnosov vystavovateľ uskutoční až v čase skutočného plnenia. Pri účtovaní je potrebné rozlišovať, či ide o jednoúčelový poukaz, alebo o viacúčelový poukaz, a to nielen z dôvodu väzby na DPH ale aj z dôvodu samotného účtovania výnosov v reťazci vystavovateľ (§ 56 ods. 12 Postupov účtovania) – distribútor (§ 64 ods. 3 a § 75 ods.2 Postupov účtovania) – kupujúci (§ 47 ods,2 Postupov účtovania).
Účtovanie komodít
Ďalšie zmeny v postupoch účtovania sú menšieho rozsahu a týkajú sa účtovania komodít. Komodity, s ktorými sa obchoduje na verejnom trhu, a ktoré účtovná jednotka nadobudla za účelom ich ďalšieho predaja na verejnom trhu, sa od 1. 1. 2019 účtujú ako krátkodobý finančný majetok podľa § 17 ods. 10 písmeno d) Postupov účtovania. Účtovná jednotka má týmto ku dňu zostavenia účtovnej závierky povinnosť preceniť ich reálnou hodnotou (na trhovú cenu podľa § 27 ods. 1 pí f) Zákona o účtovníctve) patričnými zápismi na účtoch 564 (§ 70 ods.4 Postupov účtovania) alebo 664 (§ 80 ods. 4 Postupov účtovania)
Úprava goodwillu
Do postupov účtovania – § 37 ods. 12 písmeno d) Postupov účtovania – bola doplnená ďalšia úprava goodwillu a záporného goodwillu, o ktorom sa účtuje pri zlúčení, splynutí, alebo rozdelení u nástupníckej účtovnej jednotky. Konkrétne ide o úpravu goodwillu/záporného goodwillu o hodnotu oceňovacích rozdielov účtovaných u zanikajúcej účtovnej jednotky k majetku, ktorý obstarala v čase od nadobudnutia podielu nástupníckou účtovnou jednotkou.
Zúčtovaní výsledku hospodárenia
Malá úprava sa dotýka aj spresnenia postupu účtovania pri zúčtovaní výsledku hospodárenia v schvaľovaní, konkrétne pri rozhodnutí orgánu účtovnej jednotky o prerozdelení účtovného zisku alebo o úhrade účtovnej straty. V novelizovaných postupoch účtovania v § 7 ods. 4 písmená a) a b) sa namiesto účtu 364 – Záväzky voči spoločníkom a členom pri rozdeľovaní zisku použije ľubovoľný účet skupiny 36 – Záväzky voči spoločníkom a združeniu. Namiesto účtu 354 – Pohľadávky voči spoločníkom a členom pri úhrade straty je možné použiť ľubovoľný účet skupiny 35 – Pohľadávky voči spoločníkom a združeniu.